5 Kgaitsadi mongwe wa kwa Boritane a re: “Monna wa me o rata go itlhaganelela go rarabolola mathata a ke mmolelelang one, go na le gore a ntheetse. Seno se mpetisa pelo fela thata fa se ke se tlhokang e le fela gore mongwe a nkutlwele botlhoko.” Monna mongwe o ne a re: “Fa nna le mosadi wa me e ne e le gone re nyalanang, ke ne ke le bonako go mo naya tharabololo ya bothata bongwe le bongwe jo a mpolelelang jone. Le fa go ntse jalo, go ise go ye kae ke ne ka ithuta gore se tota a se tlhokang ke mongwe yo o ka mo reetsang.” (Dia. 18:13; Jak. 1:19) Monna yo o nang le temogo o akanyetsa maikutlo a mosadi wa gagwe mme o leka go dira dilo ka tsela e e tshwanetseng. Mme gape o tlhomamisetsa mosadi wa gagwe gore o amega ka maikutlo a gagwe le dikakanyo tsa gagwe. (1 Pet. 3:7) Mme mosadi ene o leka go tlhaloganya tsela e monna wa gagwe a lebang dilo ka yone. Fa monna le mosadi ba tlhaloganya seabe sa bone se se tlhalositsweng mo Dikwalong mme ba se anaanela e bile ba se diragatsa, kamano ya bone e nna sengwe se se itumedisang. Mo godimo ga moo, ba kgona go dira mmogo le go dira ditshwetso ka tsela e e botlhale le e e tekatekano.